‘ম্যান-মেড’ বন্যার অভিযোগে পাঞ্চেত ড্যাম ঘেরাও, ঝাড়খণ্ডে বিক্ষোভ

আসানসোল: মাইথনের (Maithan) পর এবার পাঞ্চেত (Pancheyet)। ফের দামোদর ভ্যালি কর্পোরেশনের (DVC) বিরুদ্ধে সরব হল তৃণমূল কংগ্রেস (TMC)। বৃহস্পতিবার ‘ম্যান-মেড’ বা মানবসৃষ্ট বন্যার অভিযোগ তুলে পাঞ্চেত ড্যাম ঘেরাও করে বিক্ষোভ দেখায় রাজ্যের শাসক দল।

তৃণমূলের দাবি, প্রতি বছর বর্ষার মরশুমে কোনও পূর্বাভাস ছাড়াই প্রচুর জল ছেড়ে DVC ইচ্ছে করে দক্ষিণবঙ্গের একাধিক জেলায় প্লাবন ঘটায়। এর ফলে নদীর তীরবর্তী এলাকাগুলিতে ব্যাপক ক্ষয়ক্ষতি হয়। তাই এবার জল ছাড়ার আগে রাজ্য সরকারকে জানাতে হবে এই দাবিতেই ঝাড়খণ্ডে DVC-র পাঞ্চেত প্রকল্পে আন্দোলনে নামে তৃণমূল।

আরও পড়ুন: তৃণমূলের অঞ্চল সহ-সভাপতিকে পিটিয়ে খুনের চেষ্টার অভিযোগ! গ্রেফতার ৪

বিক্ষোভকারীরা জানান, “মানুষের ঘরবাড়ি, ফসল সব কিছু নষ্ট হচ্ছে। প্রশাসনের সঙ্গে সমন্বয় না রেখেই জল ছাড়া হচ্ছে। এটা নিছক প্রাকৃতিক নয়, মানবসৃষ্ট বিপর্যয়।”

তৃণমূল নেতৃত্বের অভিযোগ, পশ্চিমবঙ্গ সরকারের সঙ্গে বারবার বৈঠক হলেও DVC কোনও স্থায়ী নীতি মানছে না। জলধারণ ও নিঃসরণের ক্ষেত্রে সমন্বয়ের অভাবেই এমন পরিস্থিতি তৈরি হচ্ছে।

উল্লেখ্য, গত সপ্তাহেই মাইথন ড্যাম ঘেরাও করে একই দাবিতে বিক্ষোভ দেখায় তৃণমূল। এবার পাঞ্চেতেও সেই আন্দোলন গিয়ে পৌঁছল, যা স্পষ্টতই DVC-র উপর রাজনৈতিক ও প্রশাসনিক চাপ বাড়াচ্ছে বলে মনে করছেন পর্যবেক্ষকরা।